text: La 'fintech' Payflow s'expandirà a Portugal i Itàlia
  Avinash Sukhwani i Benoît Menardo, cofundadors de Payflow.
  L'empresa emergent fundada a Barcelona tanca la seva segona ronda per vuit milions d'euros, amb la participació dels venture capital Seaya Ventures i Cathay Innovation i l'acceleradora estatunidenca Y Combinator
  Payflow va néixer el març de l'any 2020, coincidint amb l'esclat de la pandèmia. Malgrat el context de paràlisi econòmica, va tancar la seva primera ronda un mes després, per un import de dos milions d'euros. La startup barcelonina ofereix sous sota demanda, és a dir, permet que els treballadors puguin cobrar part del salari abans d'arribar a final de mes. Ho fa a través d'una aplicació mòbil, on també incorpora consells financers i mètodes d'estalvi, i una plataforma al núvol que s'integra amb el software per pagar les nòmines. Segons la companyia, aquesta funcionalitat ajuda a reduir la rotació de treballadors i a millorar la seva productivitat. També beneficia als empleats que tenen dificultats per fer front a les seves despeses.
  Sense haver arribat a celebrar el seu segon aniversari, l'empresa emergent acaba de captar vuit milions d'euros en una nova ronda. Els venture capital Seaya Ventures i Cathay Innovation hi han participat, així com l'acceleradora estatunidenca Y Combinator, que ja ho va fer anteriorment, i inversors particulars com Pablo Fernández i Féliz Ruiz. Amb aquesta segona ronda, el finançament total que ha aconseguit Payflow supera els 12 milions d'euros, integrats pels de la primera i els dos milions d'euros que va obtenir emetent deute.
  Els recursos obtinguts li serviran per seguir creixent a Espanya i continuar amb la seva internacionalització. Actualment, l'empresa està present a Xile i Colòmbia, i espera començar a operar a Itàlia i Portugal aquest 2022. Contempla expandir-se a un tercer país d'Amèrica Llatina, encara per decidir, però concreta que serà un dels grans, com Brasil, Mèxic o el Perú.
  La startup fundada a la capital catalana per Avinash Sukhwani i Benoît Menardo compta amb una cartera de 175 clients. Les companyies del sector de la moda Scalpers, Natura, Camper i Aristrocrazy; de restauració Grosso Napoletano i Manolo Bakes; de repartiment Aravinc o la cadena de supermercats Covirán són algunes de les que han incorporat l'opció de sous a demanda, però també ho han fet les multinacionals Isdin o Webhelp. Totes elles sumen 100.000 usuaris als quals Payflow dóna servei.
  Després de tancar l'última ronda, l'empresa emergent es marca l'objectiu de treballar amb més companyies grans, incloses les que cotitzen a l'IBEX 35. Per millorar la seva oferta, la tecnologia de Payflow incorporarà dues noves funcionalitats al llarg d'aquest any, amb la mirada posada a convertir-se en un neobanc en els pròxims anys.
  Aquest procés de creixement s'acompanyarà per una ampliació de la plantilla. Actualment formada per 45 treballadors, espera que arribi a situar-se entre els 70 i els 100 durant aquest any. La previsió és que a Barcelona i Madrid hi hagi bona part de l'equip, repartit a parts iguals, i la resta estigui a Llatinoamèrica.